ফ্রান্ৎ‌স বেকেনবাউয়ার
ফ্রান্ৎ‌স আন্টন বেকেনবাউয়ার (জার্মান: Franz Anton Beckenbauer, জার্মান উচ্চারণ: [fʁant͡s ˈbɛkənˌbaʊ̯ɐ], ১১ সেপ্টেম্বর ১৯৪৫ - ৭ জানুয়ারি ২০২৪) একজন জার্মান ফুটবল ম্যানেজার এবং প্রাক্তন খেলোয়াড়। সুরুচিসম্মত ধরন, নেতৃত্ব এবং নামের প্রথম অংশে ফ্রান্ৎ‌স (যা অস্ট্রীয় সম্রাটদের কথা স্মরণ করিয়ে দেয়) থাকায় তাকে Der Kaiser ("সম্রাট") নামেও ডাকা হয়। তাকে জার্মানির সর্বকালের শ্রেষ্ঠ এবং ফুটবলের ইতিহাসের অন্যতম শ্রেষ্ঠ ও সুশোভিত ফুটবলার মনে করা হয়। বেকেনবাউয়ার একজন বহুমুখী খেলোয়াড়, যিনি মিডফিল্ডার হিসেবে শুরু করলেও খ্যাতি ছড়িয়েছেন ডিফেন্ডার হিসেবে। তাকে আধুনিক সুইপার বা লিবেরোর মূল ভূমিকার উদ্ভাবক হিসেবে গণ্য করা হয়।